
Р  Е  Ш  Е  Н  И  Е


№ ОТК-15/29.09.2026 г.

На основание чл. 15, ал. 3 от Наредба № 7 за реда и начина за изчисляване и определяне размера на обезпеченията и отчисленията, изисквани при депониране на отпадъци (ДВ бр. 111/27.12.2013г., изм. и доп., бр.7/20.01.2017 г.) по повод постъпило Заявление с вх. № АО-4668/04.09.2026г. на РИОСВ-Плевен от кмета на Община Никопол, относно искане за отпускане на средства, съгласно чл. 14, ал. 1 от Наредбата, към което са приложени Административен договор № Д-34-100/10.12.2025 г., Протокол № 39/11.04.2025 г. на РСУО Левски (Никопол), Протокол № 45/27.07.2026 г. на РСУО Левски (Никопол), Договор № 261/17.06.2026 г. за СМР по реда на ЗОП, Договор № 147/11.04.2025 г. за оценка на съответствие на инвестиционен проект с основните изисквания към строежите и упражняване на строителен надзор, Договор № 405/12.11.2025 г. за осъществяване на авторски надзор, Инвестиционен проект на електронен носител чрез имейл.
 след като разгледах преписката, установих:
На 04.09.2026 г. кметът на община Никопол е подал заявление до директора на РИОСВ – Плевен съгласно изискванията на Наредбата, с което се иска отпускане на средства. Искането касае осигуряването на собствено финансиране и недопустими разходи по АДБФП № BG16FFPR002-2.005 „Рекултивация на регионални депа/клетки на регионални депа за битови отпадъци – втора“.
Видно от представения Протокол № 45 от 24.07.2026 г. от извънредното общо събрание на Регионалното сдружение за управление на отпадъците в регион Левски/Никопол (РСУО), недопустимите разходи са разпределени съобразно дяловото участие на общините. Съгласно това разпределение дължимата от община Никопол сума е в размер на 15 743,50 евро (съответстваща на дял от 9,05%), докато изисканата от Вас сума възлиза на 63 492,61 евро.
Съгласно заявлението средствата ще послужат и за обезпечаване на първоначалните допустими разходи по проекта, които не са обвързани със сключени и/или разплатени договори с външни изпълнители. Тези разходи са необходими за извършване на плащания от страна на общините, преди сумите да бъдат възстановени по Програма „Околна среда“ 2021 – 2027 г.
С писмо с изх. № АО-4668-1/17.09.2026 г. РИОСВ – Плевен, на основание чл. 15, ал. 1 от Наредбата, е изискала следната информация:
- Да се уточни на какво основание размерът на исканите средства в подаденото заявление възлиза на 63 492,61 евро, след като дължимата сума за община Никопол е в размер на 15 743,50 евро (съответстваща на дял от 9,05%), като се посочат конкретен член и алинея от Наредбата.
- Да се уточни на какво основание по Наредбата се изискват средства за собствено финансиране за разплащания от страна на общините, преди те да бъдат възстановени по Програма „Околна среда“ 2021 – 2027 г., след като това представлява недопустим разход съгласно Наредба № 7 от 19.12.2013 г. за реда и начина за изчисляване и определяне размера на обезпеченията и отчисленията, изисквани при депониране на отпадъци. (Към 31.12.2025 г. натрупаните средства от отчисления по чл. 60 от ЗУО по банковата сметка за чужди средства на РИОСВ – Плевен от партидата на община Никопол за регионалното депо са в размер на 39 217,28 евро).
С вх. № АО-4668-2/21.09.2026 г. на РИОСВ-Плевен Община Никопол е представила информация, от която не става ясно каква сума по чл. 60 се изисква.
В допълнение, съгласно нормативната уредба, преди кметът да подаде заявлението до РИОСВ, е необходимо изрично решение на Общинския съвет на съответната община. С него се дава съгласие за подаване на заявлението и се одобряват както конкретният размер на сумата, така и разпределението ѝ по видове разходи.
Всяка от общините в регионалното сдружение трябва да представи влязло в сила решение на своя Общински съвет, което задължително съдържа:
· Даване на съгласие за участие на общината като партньор/член в изпълнението на проекта за рекултивация;
· Одобряване на сумата за собствения принос, която общината се задължава да осигури от бюджета си за целите на съфинансирането (включително за недопустими разходи или ДДС, ако е приложимо).
Освен това е необходимо да се представи Протокол от проведено Общо събрание на сдружението, на което единодушно (или с изискваното по устав мнозинство) е прието решение кметът на общината собственик на депото да подаде заявлението от името на всички общини членки, тъй като те нямат право на самостоятелни заявления. 
В подаденото заявление липсват задължителните документи, изисквани по Наредба № 7 от 19.12.2013 г., въз основа на които се разрешава отпускането и разходването на събраните средства от отчисления по чл. 60 от ЗУО от банковата сметка за чужди средства на РИОСВ – Плевен.
С оглед гореизложеното и на основание чл. 15, ал. 4, т. 3 във връзка с чл. 14, ал. 1 от Наредба № 7от 19.12.2013г. за реда и начина за изчисляване и определяне размера на обезпеченията и отчисленията, изискани при депониране на отпадъци издадена от министъра на околната среда и водите)

РЕШИХ

Отказвам предоставяне на наличната сума в размер на 39 217,28 евро (тридесет и девет хиляди двеста и седемнадесет евро и двадесет и осем евроцента) от натрупаните средства от отчисления по чл. 60 от ЗУО по банковата сметка за чужди средства на РИОСВ-Плевен от партидата на Община Никопол (РСУО Левски /Никопол), за собствено финансиране и недопостимите разходи за изпълнение на дейностите по АДБФП № BG16FFPR002-2.005 „Рекултивация на регионални депа/клетки на регионални депа за битови отпадъци-втора“, поради необоснован размер на заявените средства.
[bookmark: _GoBack]Решението е относимо единствено към подаденото Заявление с вх. № АО-4668/04.09.2026г. от кмета на Община Никопол и не възпрепятства последващо заявяване на средства от кмета на общината в съответствие с изискванията на чл. 14 от Наредба № 7 от 19.12.2013г. за реда и начина за изчисляване и определяне размера на обезпеченията и отчисленията, изискани при депониране на отпадъци издадена от министъра на околната среда и водите.
	
Решението може да се обжалва чрез РИОСВ - Плевен пред Министъра на околната среда и водите или Административен съд – Плевен в 14 дневен срок от датата на съобщаването му на заинтересованите лица по реда на АПК.


							
С уважение, 


 

  
гр. Плевен, ул. “Ал. Стамболийски” 1А, 

)тел/факс: +359 64 806 951 и +359 64 800 711, 
e-mail: office@riew-pleven.eu  интернет сайт http://riew-pleven.eu/

